బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
షమీ దుబాయ్‌లో రెండు రోజులు వాస్తవమే..!
దక్షిణాఫ్రికా పర్యటన నుంచి భారత్‌కి వస్తూ.. ఫాస్ట్ బౌలర్ మహ్మద్ షమీ రెండు రోజులు దుబాయ్‌లో ఉన్నమాట వాస్తవమేనని బీసీసీఐ నిర్ధారించింది.
Samayam Telugu | Updated:
Mar 20, 2018, 12:24PM IST
షమీ దుబాయ్‌లో రెండు రోజులు వాస్తవమే..!
దక్షిణాఫ్రికా పర్యటన నుంచి భారత్‌కి వస్తూ.. ఫాస్ట్ బౌలర్ మహ్మద్ షమీ రెండు రోజులు దుబాయ్‌లో ఉన్నమాట వాస్తవమేనని బీసీసీఐ నిర్ధారించింది. ఇటీవల మహ్మద్ షమీపై అతని భార్య హసీన్ జాహన్ గృహ‌ హింస‌ కేసు పెట్టడంతో పాటు మహిళలతో అక్రమ సంబంధాలు, ఫిక్సింగ్ ఆరోపణలు చేసిన విషయం తెలిసిందే. ముఖ్యంగా పాకిస్థాన్‌కి చెందిన మహిళతో షమీ రెండు రోజులు దుబాయ్‌లోని ఓ హోటల్‌లో గడిపాడని, ఆమె నుంచి పెద్ద మొత్తంలో డబ్బు కూడా తీసుకున్నాడని హసీన్ ఆరోపించింది. ఈ నేపథ్యంలో కేసు దర్యాప్తులో భాగంగా కోల్‌కతా పోలీసులు.. మహ్మద్ షమీ దుబాయ్ పర్యటన గురించి భారత క్రికెట్ నియంత్రణ మండలి (బీసీసీఐ)కి గత వారం లేఖ రాశారు. దీనికి మంగళవారం బీసీసీఐ సమాధానమిచ్చింది.
‘బీసీసీఐ నుంచి లెటర్‌ని మేము అందుకున్నాం. అందులో.. మహ్మద్ షమీ గత ఫిబ్రవరి 17, 18న దుబాయ్‌లోనే ఉన్నట్లు స్పష్టంగా ఉంది. ఇక ఈ కేసుకి సంబంధించిన మిగతా అంశాలపై విచారణ కొనసాగిస్తాం’ అని జాయింట్ సీపీ (నేర విభాగం) ప్రవీణ్ త్రిపాఠి మీడియాతో వెల్లడించారు. భారత్‌, దక్షిణాఫ్రికా మధ్య టెస్టు సిరీస్ ముగియగానే.. వన్డే, టీ20 జట్టులో తాను లేకపోవడంతో సుదీర్ఘ పర్యటన మధ్యలోనే మహ్మద్ షమీ భారత్‌కి వచ్చేశాడు. అయితే.. ఈ ప్రయాణం మధ్యలోనే అతను దుబాయ్‌కి వెళ్లినట్లు అతని భార్య ఆరోపించడంతో.. పోలీసులు వివరాల కోసం బీసీసీఐకి లేఖ రాశారు. ఈ పర్యటన ఖర్చు బీసీసీఐ భరించిందా..? లేదా మహ్మద్ షమీనే పెట్టుకున్నాడా..? అనే వివరాలను మాత్రం తెలియరాలేదు.
దుబాయ్‌లో షమీతో గడిపినట్లు ఆరోపణలు ఎదుర్కొంటున్న పాకిస్థాన్ మహిళ అలిష్బా కూడా సోమవారం స్పందించిన విషయం తెలిసిందే. ‘మహ్మద్ షమీని నేను దుబాయ్‌లో కలిసిన మాట వాస్తవమే. అక్కడ నా సోదరి ఉంటుండటంతో.. నేను తరచూ దుబాయ్ వెళ్తుంటా. గత ఏడాది ఓ అభిమానిగా షమీతో పరిచయం ఏర్పడింది. అనంతరం చాట్ ద్వారా స్నేహితురాలినయ్యా. అలా పరిచయంలో భాగంగానే.. దుబాయ్‌లో అతను ఉన్నాడని తెలుసుకుని వెళ్లి.. కలిసి టిఫిన్ తిన్నాం. మా మధ్య ఎలాంటి ఆర్థిక లావాదేవీలు జరగలేదు’ అని అలిష్బా స్పష్టం చేసింది.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.